Ing Mataram ana pêngadilan warna loro: 1. Prêdata. Kang ngadili sang nata piyambak, yaiku tumrap prêkara kang gawe dukaning sang prabu utawa prêkara kang nglanggar anggêr-anggêring sang prabu. 2. Pêngadilan kang ngrampungi prêkara bab gugat-ginugat, bab pasulayan karo padha dene kawula dalêm sang prabu. Dene kang mutusi para jaksa. Para jaksa uga kêna kadhawuhan ing sang prabu nitipriksa lan ngadili prêkara kang kasbut angka 1. Kangjêng Sultan Agung yasa pêngadilan anyar, ngadili prêkara colong jupuk, apus lan sapanunggalane; dene kang nindakake golonganing para ngulama, putusane isih nganggo disuwunake kêkancingan marang sang prabu. Prêkara salaki-rabi lan warisan iya klêbu ing wêwêngkoning pêngadilan anyar iku. Barêng jumênênge Sunan Prabu Mangkurat I para ngulama mau ilang pangwasane. Ing besuke pangwasaning ngulama iku pulih manèh marga saka dayaning V.O.C. Dene layang anggêr kang kanggo wiwit dhèk dumadining kraton Mataram, jênênge layang Suryangalam, surasane cara Islam sathithik cara Indhu sathithik.[14]
